b'\n_START_ARTICLE_\nInformatika\n_START_PARAGRAPH_\nInformatika (kompiuterija, angl. Informatics, vok. Informatik, pranc. Informatique, angl. computer science = \xe2\x80\x9ekompiuteri\xc5\xb3 mokslas\xe2\x80\x9c, JAV\xc2\xa0\xe2\x80\x93 angl. computing science)\xc2\xa0\xe2\x80\x93 mokslas bei technikos \xc5\xa1aka, kuri nagrin\xc4\x97ja informacijos apdorojim\xc4\x85 bei jos saugojim\xc4\x85, panaudojant kompiuterius._NEWLINE_Informatika (Informacin\xc4\x97s technologijos) skatina intensyv\xc5\xb3 informacijos apsikeitim\xc4\x85 tarptautiniu mastu. Praktikoje informatika apima tiek abstrak\xc4\x8dius algoritm\xc5\xb3, formali\xc5\xb3 gramatik\xc5\xb3 ir pana\xc5\xa1ius tyrimus, tiek ir konkretesnes sritis\xc2\xa0\xe2\x80\x93 programavimo kalbas, programin\xc4\x99, technin\xc4\x99 \xc4\xafrang\xc4\x85 bei kompiuterio sud\xc4\x97tines dalis._NEWLINE_Naudojant \xc5\xa1\xc4\xaf \xc5\xbeod\xc4\xaf junginyje su konkre\xc4\x8dios disciplinos vardu (pvz., ekonomin\xc4\x97 informatika, bioinformatika ir pana\xc5\xa1iai) jis nurodo tam tikras informatikos specializacijas, kurios yra skirtos valdyti ir apdoroti duomenis, informacij\xc4\x85 ir \xc5\xbeinias atitinkamos disciplinos ir kartu \xc4\xaftraukia informatikos koncepcijas bei teorijas \xc4\xaf \xc5\xa1ias disciplinas. Analogi\xc5\xa1kai informatika turi ry\xc5\xa1i\xc5\xb3 su bibliotekininkyste.\n_START_SECTION_\nEtimologija\n_START_PARAGRAPH_\n1957\xc2\xa0m. vokie\xc4\x8di\xc5\xb3 kompiuteri\xc5\xb3 specialistas Karlas \xc5\xa0teinbuchas (angl. Karl Steinbuch, 1917\xe2\x80\x932005) panaudojo \xc5\xbeod\xc4\xaf Informatika (angl. Informatics) savo publikacijoje Informatika: Automatinis informacijos apdorojimas (vok. "Informatik: Automatische Informationsverarbeitung", angl. "Informatics: Automatic Information Processing"). Lietuvi\xc5\xb3 kalbos \xc5\xbeodis Informatika (angl. Informatics) kartais savo reik\xc5\xa1me yra tapatinamas su kompiuteri\xc5\xb3 mokslu (angl. computer science). Ta\xc4\x8diau \xe2\x80\x9ekompiuteri\xc5\xb3 mokslas\xe2\x80\x9c turi daugiau matematin\xc4\x99 prasm\xc4\x99._NEWLINE_Pranc\xc5\xabz\xc5\xb3 \xc5\xbeod\xc4\xaf (pranc. informatique) 1962\xc2\xa0m. pirm\xc4\x85 kart\xc4\x85 panaudojo Filipas Dreifas (angl. Philippe Dreyfus) kartu su vertimu \xc4\xaf angl\xc5\xb3 kalb\xc4\x85 (angl. informatics) bei informatica (itali\xc5\xa1k\xc5\xb3, ispani\xc5\xa1k\xc5\xb3, portugali\xc5\xa1k\xc5\xb3, oland\xc5\xb3 kalbas), naudodamas j\xc4\xaf, kalbant apie kompiuteri\xc5\xb3 taikymus, skirtus saugoti ir apdoroti informacijai.'